寄題張秀才此君亭
作者：金君卿
朝代：宋

paragraphs: 羣山四向盤青雲，山足一徑縈雲根。
拂雲截徑敞軒檻，檻外百卉鋪重茵。
矜春哆哆弄顔色，散漫紅紫何紛紛。
主人養高不累俗，欲以清節遺子孫。
剪花芟草植修竹，半卷畫籜含霜筠。
漸迎風露竟百畝，碧油黕地無纖塵。
對之氣思自瀟灑，行吟足以窮朝曛。
吾居接境未始到，手馳大筆胡能云。
勸子無渝歲寒操，惟日虛心比此君。